På forstanderkontoret på Hørby Efterskole sidder en af de få udvalgte, der før pressemødet allerede vidste, hvad der stod i regeringsgrundlaget. Mogens Vestergård Pedersen er udover sit job som efterskoleforstander også regionsformand for Socialdemokratiet i Nordjylland. Og han mener, at det er et omfattende men dog spændende projekt, man har kastet sig ud i, med den nye regering. - Hvis man formår at holde fast i det arbejdsfællesskab, som der tales om på pressemødet, så er der også grundlag for, at man kan lave noget politik, der kan holde længere end til bare den næste regering, siger han. Kompromisernes kunst Regionsformanden understreger, at der skal kompromiser til, når tre så forskellige partier finder sammen i en ny regering. - Selvfølgelig er det kompromisernes kunst at få det her til at hænge sammen, siger Mogens Vestergaard Pedersen og fortsætter: - Det vigtigste er, at det er en grundlæggende forståelse fra alle de tre partier, og ikke mindst alle partiernes bagland, som nu indgår i det her regeringssamarbejde, at man selvfølgelig ikke kan få den rene vare lige efter partiprogrammet. For eksempel er topskattelettelserne ikke socialdemokratisk politik, men Mogens Vestergård Pedersen mener, at det er et godt eksempel på de kompromiser, man er nødt til at indgå. - Topskattelettelserne er i hvert fald ikke groet i vores baghave, der er der ingen tvivl om, men til gengæld kommer der en top-top-skat, eller en millionærskat om man vil, så man giver noget, og man får noget i sådan et samarbejde, siger Mogens Vestergård Pedersen. Stabilt regeringssamarbejde Selvom der var et rødt flertal efter valget, tror regionsformanden ikke på, at det havde været sikkert at danne regering på baggrund af det. - Det ville være for usikkert. Det er det bedst mulige, hvis man kan samle et flertal på begge sider af den traditionelle midte. Hvis man kigger på måden, Folketinget er blevet sat sammen på, så tror jeg, at det er her, man kan lave et stabilt regeringssamarbejde, siger Mogens Vestergård Pedersen. Gør det ikke bare en lille smule ondt at skulle arbejde så tæt sammen med tidligere ærkerivaler som netop Lars Løkke Rasmussen og Jakob Ellemann-Jensen? - Det er klart, at der er blevet stået ultimativt på nogle ting, og vi er hver især gået til valg på noget ofte vidt forskelligt, men jeg synes ikke, at det gør det resultat, man er noget frem, mindre, selvom de tre partiledere ville noget andet før valget, siger han.

Referat:
Mens Venstes bagland kritiserer Jakob Ellemann-Jensen for at gå i regering med specielt Socialdemokratiet, er der anderledes positivitet at spore hos Socialdemokratiets regionsformand i Nordjylland.